มันนี่ทูเดย์
ซีไอเอ็มบีเปิดเติมเงินบัตรสมาร์ทเพิร์ส
15 ก.ค. 2558

ซีไอเอ็มบีเปิดเติมเงินบัตรสมาร์ทเพิร์ส 
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ได้จับมือเป็นพันธมิตรกับบริษัท ไทยสมาร์ทคาร์ด ผู้ให้บริการชำระเงินของบริษัทซีพีออลล์ เปิดให้บริการเติมเงินเข้าบัตรสมาร์ทเพิร์สได้จากบัญชีธนาคารซีไอเอ็มบี ไทย ทุกช่องทาง ทั้งเครื่องเอทีเอ็ม อินเทอร์เน็ตแบงก์กิ้ง และโมบายแบงก์กิ้ง จากปกติต้องเติมด้วยเงินสดผ่านร้านเซเว่นอีเลฟเว่นเท่านั้น รวมทั้งมีการออกบัตรเอทีเอ็มสมาร์ทพอยต์ ที่ใช้เบิกถอนเงินสด และเป็นบัตรสมาร์ทเพิร์สใช้ซื้อสินค้าในเซเว่นอีเลฟเว่นได้ ตั้งเป้าออกบัตรใหม่ 6 หมื่น-1 แสนใบภายในปีนี้ เป็นลูกค้าเดิม 20-30% และลูกค้าใหม่ 70-80%
ฟิลลิปฯ ออก 2 สินค้าขายผ่านออนไลน์
นายสุจินต์ พงษ์ศักดิ์ กรรมการผู้จัดการ บริษัท ฟิลลิปประกันชีวิต เปิดเผยว่า บริษัทได้ออกแบบประกันใหม่ชื่อสมาร์ท ไฟว์ (Smart Five 5/1) และสมาร์ท เท็น (Smart Ten 10/1) ภายใต้คอนเซ็ปต์ “แค่คลิกชีวิตสมาร์ท” ขายผ่านออนไลน์เพื่อการออมทรัพย์ เน้นตอบสนองความสะดวกรวดเร็วโดยจับเทรนด์ผู้บริโภคยุคดิจิทัล รวมทั้งขยายช่องทางให้ผู้บริโภครู้จักออมเงินมากขึ้น สำหรับแบบประกันชีวิตใหม่นี้ จ่ายเบี้ยครั้งเดียว มีเงินคืนทุกปี การันตีสูงสุด 4% เมื่อครบสัญญารับผลประโยชน์ 104% ของเงินเอาประกันภัย คิดเป็นผลตอบแทนสูงสุดจากการลงทุนเฉลี่ย (IRR สูงสุด 3.19%)  รับความคุ้มครองชีวิต 110% ของจำนวนเงินเอาประกัน